33. schôdza NR SR - 5.deň - B. popoludní
Dátum: 2025-04-01
Poslanec: Marcinková, Vladimíra (SaS)
Druh vystúpenia: Vystúpenie v rozprave

59. Ďakujem veľmi pekne, pán predsedajúci. Ja by som rada využila túto situáciu, že prerokovávame zákon o sociálnom zabezpečení policajtov a vojakov, a predložila spoločne s mojimi kolegami pozmeňujúci návrh, ktorým by sme upravili nespravodlivosť pri výpočte tehotenského, ktorému dnes vojačky a policajtky čelia. Len pre informáciu ohľadom dávky tehotenské, ide o dávku, ktorá sa vypláca z nemocenského poistenia, ktorú tehotná žena môže každý mesiac poberať od 13. týždňa tehotenstva až do pôrodu a to aj popri svojej pracovnej mzde, péenke alebo dávke v nezamestnanosti, alebo rodičovskom príspevku. Policajtky a vojačky sú pri výpočte tejto dávky diskriminované, pretože nárok vojačiek, hasičiek a iných príslušníčok silových zložiek na tehotenské upravuje zákon o sociálnom zabezpečení, o ktorom rokujeme, kým pri ostatných ženách sa vyplácanie tehotenského riadi zákonom o sociálnom poistení. Zatiaľ čo na základe zákona o sociálnom poistení sa výška tehotenského vypočítava pre každú ženu individuálne a sú stanovené minimálne a maximálne sumy, konkrétne na rok 2025 je to minimálne 282,10 eur a maximálne 437,30 eur, pre vojačky a policajtky je výška tehotenského pevne stanovená zákonom na 200 eur. To znamená, že ten rozdiel medzi tými civilnými zamestnankyňami a vojačkami a policajtkami je značný. Pozmeňujúcim návrhom chceme túto nespravodlivosť upraviť a stanoviť rovnaký postup pri výpočte tehotenského aj u policajtiek, vojačiek a tak ďalej, aby to mali rovnako ako civilné zamestnania. Ja som už dávnejšie predkladala veľmi podobnú novelu, v ktorej sa, ktorá sa týkala materských pri vojačkách, policajtkách, keďže aj tam bola diskriminácia, že keď sa zvýšila materská, tuším to bol rok 2017, vlastne civilným zamestnaniam, tak sa zabudlo na to, že tu máme aj matky, ktoré sú vlastne v systéme sociálneho zabezpečenia v rámci tohto zákona a naozaj niekoľko rokov, štyri-päť rokov vlastne nemali zvýšenú tú materskú na úroveň civilných zamestnaní, čo im robilo mesačne v priemere stratu vyše 100 eur, čiže znova, akože nie malá suma. Podarilo sa nám to aj s pomocou dnes už koaličných poslancov vlastne pretaviť do reality, čiže bola tam na tom nejaká názorová zhoda, že tieto skrivodlivosti chceme odstraňovať z nášho legislatívneho systému. A teraz predkladáme veľmi podobný návrh, keďže znova sa tu pri tvorbe nejakého predpisu a pri zmenách a inflácii a tak ďalej vlastne zabudlo na tú istú skupinu, ktorá už v minulosti čelila diskriminácii počas materstva a starostlivosti o deti. Takže prejdem konkrétne k pozmeňujúcemu návrhu... (Prerušenie vystúpenia predsedajúcim.) Gašpar, Tibor, podpredseda NR SR Prosím, zastavte čas pani poslankyni. Nech sa páči. Marcinková, Vladimíra, poslankyňa NR SR Ďakujem veľmi pekne. Ide o pozmeňujúci návrh poslancov Národnej rady Slovenskej republiky Vladimíry Marcinkovej, Vladimíra Ledeckého, Juraja Krúpu a Martiny Bajo Holečkovej k návrhu poslancov Národnej rady Slovenskej republiky Jána Ferenčáka a Romana Malatinca na vydanie zákona, ktorým sa mení a dopĺňa zákon č. 328/2002 o sociálnom zabezpečení policajtov a vojakov a o zmene a doplnení niektorých zákonov. Ide o tlač 599. V čl. I sa na začiatok vkladá nový 1. bod, ktorý znie: „1. V § 9a odsek 3 znie: „(3) Výška tehotenského je 15 % denného vymeriavacieho základu určeného podľa § 98. Výška tehotenského určená podľa prvej vety je najmenej 10 % denného vymeriavacieho základu určeného z dvojnásobku všeobecného vymeriavacieho základu podľa osobitného predpisu platného v kalendárnom roku, ktorý dva roky predchádza kalendárnemu roku, v ktorom vznikol dôvod na poskytnutie nemocenskej dávky."." Nasledujúce body v čl. I sa primerane preznačia. Skončila som čítanie pozmeňujúceho návrhu a prejdem ešte raz k odôvodneniu, ktoré tu mám zaznamenané. Navrhuje sa nové nastavenie výšky tehotenského ako dávky nemocenského zabezpečenia. Podľa zákona o sociálnom poistení v znení neskorších predpisov je výška tejto dávky nastavená ako pohyblivá suma percentuálne sa odvíjajúca od sumy vymeriavacieho základu, zatiaľ čo pri policajtkách a hasičkách je to inak, preto to navrhujeme obdobným spôsobom zmeniť v ich prospech, aby nedochádzalo k diskriminácii medzi civilnými a necivilnými zamestnaniami. Ďakujem veľmi pekne.